Ruzañ ma botoù a ran dre an dismantroù ur wech ouzhpenn, e-giz ma 'm eus graet kant gwech c'hoazh hag e-giz ma rin kant gwech all moarvat. Ur blijadur n'eo ket, ur boaz an hini eo, evel pa vijen ur c'hoariell vekanikel o vale keit ma 'z afe ar rodaj en-dro... Sell 'ta, krog eo ar glav adarre. Tremen a ra an dud, dilavar, goullo o selloù, e-giz tasmantoù chadennet d'o gwalleur. Klask a reont pakañ ur frankiz ankounac'haet ha n'eus diouti  nemet en huñvreoù, ha n'eus ket anezho ken. Ne 'z eus chomet netra war-lerc'h ar brezel, distrujet eo bet ar spi, distrujet eo bet ar vuhez. Chomet eo an amzer a-sav, ne 'z euz koulz-amzer ebet ken, nemet devezhioù hir ha disliv an eil re war-lerc'h ar re all.